Minn informazzjoni li rnexxielha tikseb il-gazzetta KullĦadd jirriżulta li l-entità governattiva SportMalta għadha kif tefgħet applikazzjoni quddiem l-Awtorità tal-Ippjanar bil-ħsieb li jingħata permess għal estensjoni tal-Kumpless Sportiv tal-Kottonera bl-għan li tkun tista' tiġi mibnija l-ewwel pixxina olimpika fil-magħluq f'pajjiżna. Il-ħsieb wara din l-applikazzjoni huwa l-fatt li din il-pixxina hija ta' bżonn kbir għall-komunità Maltija tal-għawm. Dan għall-fatt li llum il-ġurnata, tant hawn domanda tal-klabbs tal-għawm, li l-Pixxina Nazzjonali mhix tesagħhom biżżejjed. Huwa maħsub li la din il-pixxina tkun lesta, jiġu organizzati għadd ta' kompetizzjonijiet nazzjonali u internazzjoni tal-għawm u tas-synchro. Art ġdida għal kollox Apparti minn hekk, l-art tal-Kumpless Sportiv fil-Kottonera kienet ilha żmien twil biex tinbidel. Dan minħabba l-fatt li l-istess art bdiet tinfetaħ tant li kienet saret ta' periklu għal dawk kollha li kienu jattendu hemmhekk u jagħmlu użu minnha. B'konsegwenza ta' hekk, minħabba li l-art kienet fi stat ħażin ħafna, kien impossibbli li dan il-kumpless jospita u jorganizza kompetizzjonijiet internazzjonali. F'dan ir-rigward, din il-gazzetta hija infurmata wkoll li proprju fl-aħħar xhur li għaddew SportMalta ħarġet sejħa biex din l-art tiġi mibdula għalkollox, bil-konsegwenza li din inqalgħet kompletament biex tkun tista' titwaħħal l-art il-ġdida. Fil-fatt, ix-xogħol beda fl-aħħar ta' Marzu u issa jinsab fl-aħħar fażi tiegħu, tant li f'dawn l-aħħar ġranet, beda x-xogħol ta' tqegħid tal-art il-ġdida minn esperti barranin. Sala tal-ogħla kwalità Sar ukoll xogħol ieħor biex tkun tista' titnaqqas l-umdità f'din l-istess sala. Din is-sala se tkun qed tospita dixxiplini sportivi differenti bħall-volleyball, il-badminton u l-handball. Dawn l-istess assoċazzjonijiet sportivi taw il-koperazzjoni u l-għajnuna tagħhom biex ikunu jistgħu jsiru l-linji għal tal-apposta fuq l-art għad-dixxiplini rispettivi. Barra minn dan ix-xogħol, qed isir ukoll xogħol ieħor ta' manutenzjoni fis-sistema tal-ventilazzjoni tal-istess sala. Dan għall-fatt li minn meta infetaħ dan il-kumpless, dan it-tip ta' xogħol qatt ma kien sar qabel. Xogħlijiet oħrajn li qed isiru fil-kumpless permezz tal-ħaddiema ta' SportMalta, jinkludu xogħol ta' żebgħa fil-kurituri kif ukoll ġewwa s-sala nnifisha. Fl-istess ħin se jkunu qed jitwaħħlu wkoll gradi ġodda biex ikun hemm aktar sigurtà waqt l-attivitajiet ġewwa din is-sala speċjalment matul dawk il-programmi sportivi li torganizza SportMalta bħal Summer on the Move, liema programm se jkun qed jingħata bidu għalih nhar il-11 ta' Lulju li ġej. Daqt se jkunu inawgurati proġett oħrajn Barra minn dan il-proġett, SportMalta qiegħda wkoll taħdem fuq proġett ieħor ġewwa l-Marsa. Għal żmien twil, il-binja li tinsab fil-Marsa tħalliet mitluqa u bla użu. Kien proprju għalhekk li matul dawn l-aħħar ġimgħat, ġie ppjanat proġett fejn se jkun qed jakkomoda sala tal-ġinnastika, boċċi dromo u uffiċini għall-assoċjazzjonijiet tar-rugby u s-softball li jużaw il-grawnds f'dan il-kumpless. L-impenn ta' SportMalta li tgħin lill-assoċjazzjonijiet sportivi jidher fi proġetti bħall-warm-up track fil-Marsa li ġiet miftuħa f'Mejju li għadda, il-padiljun tal-Judo Foundation u l-court tal-basketball fis-Siġġiewi, li se jiġu miftuħa fil-ġimgħat li ġejjin u kif ukoll il-padiljun tal-basketball f'Ta' Qali, fejn ix-xogħol hu ppjanat li jibda lejn l-aħħar tas-sena. Wieħed ma jistax jinsa wkoll ix-xogħol estensiv li qed isir fil-Pixxina Nazzjonali, fejn barra l-investiment li sar fuq l-apparat biex jissaħħan l-ilma tal-pixxini u tax-showers fil-bidu tas-sena, se jsir il-bdil tal-madum tad-deck lejn l-aħħar tas-sajf u se jinbidlu l-handrails fuq l-istands tal-istess kumpless. Barra dan kollu, se jsir xogħol ukoll fuq il-ġibjun biex jiġi utilizzat aħjar l-ilma tax-xita.